DA Den Europæiske Unions Tidende C 164/9

Meddelelse fra Kommissionen

vedrørende tilbagebetaling af antidumpingtold

(2014/C 164/09)

I denne meddelelse findes retningslinjerne for ansøgninger om tilbagebetaling af antidumpingtold i henhold til artikel 11, stk. 8, i Rådets forordning (EF) nr. 1225/2009 (1) (»grundforordningen«). Disse retningslinjer ophæver og erstatter de retningslinjer, der blev offentliggjort i 2002 (2). Disse retningslinjer skal for de forskellige parter, der er involveret i en tilbagebetalingsprocedure, præcisere de betingelser, der skal opfyldes af en ansøgning, og trin for trin redegøre for hele den procedure, som kan føre til en tilbagebetaling.

1. Formål

Formålet med tilbagebetalingsproceduren er tilbagebetaling af den antidumpingtold, der er betalt, når det påvises, at den dumpingmargen, på grundlag af hvilken tolden blev indført, er blevet elimineret eller reduceret. Den omfatter en undersøgelse af den eksporterende producents eksport til Unionen og en beregning af en ny dumpingmargen.

2. Grundlæggende principper for en tilbagebetalingsprocedure

2.1. Hvilke betingelser skal opfyldes?

Anmodninger om tilbagebetaling i henhold til grundforordningens artikel 11, stk. 8, skal påvise, at den dumpingmargen, der lå til grund for fastsættelsen af tolden, er blevet reduceret eller elimineret. I andre tilfælde kan bestemmelserne i afsnit VII, kapitel 5, i Fællesskabets toldkodeks om godtgørelse af importafgifter finde anvendelse (3).

2.2. Hvem er berettiget til at anmode om tilbagebetaling?

a) Alle importører, som importerede varer til Unionen, for hvilke antidumpingtolden blev fastsat af toldmyndighederne, kan ansøge om tilbagebetaling.

b) Hvis der er indført antidumpingtold efter en undersøgelse, hvor Kommissionen i henhold til grundforordningens artikel 17 benyttede sig af stikprøver blandt de eksporterende producenter for at fastlægge dumpingens omfang, kan importører anmode om tilbagebetaling, uanset om deres eksporterende producenter indgik i stikprøven eller ej.

2.3. Hvad er fristen for at anmode om tilbagebetaling?

a) Ansøgningerne skal indgives senest seks måneder efter den dato, hvor beløbet for antidumpingtolden blev fastsat af de kompetente toldmyndigheder, dvs. datoen for toldmyndighedernes meddelelse af toldskylden i henhold til artikel 221 EF-toldkodeksen. Ansøgningen skal indgives til den kompetente myndighed i den medlemsstat, hvor varerne blev godkendt til fri omsætning i Unionen (jf. punkt 3.2 og 3.3 nedenfor).

b) Selv om en importør anfægter gyldigheden af en antidumpingtold, som gjaldt for dennes transaktioner i henhold til Unionens toldlovgivning, skal importøren, uanset om denne foranstaltning suspenderer betalingen af told eller ej, indgive en ansøgning om tilbagebetaling inden for fristen på seks måneder fra fastsættelsen af tolden, for at ansøgningen kan komme i betragtning. Kommissionen kan efter aftale med ansøgeren beslutte at suspendere undersøgelsen vedrørende tilbagebetaling, indtil forpligtelsen vedrørende betaling af antidumpingtold er blevet endeligt fastlagt.

2.4. Hvordan fastsættes den reviderede dumpingmargen?

a) Kommissionen vil for en repræsentativ periode fastsætte en dumpingmargen for al eksport af den pågældende vare, der foretages af den eksporterende producent til alle importører i Unionen og ikke kun til den importør, der kræver tilbagebetaling.

b) Undersøgelsen vedrørende tilbagebetaling vil derfor omfatte alle varekontrolnumre (4), der er omfattet af varedefinitionen i forordningen om indførelse af antidumpingtold, og ikke kun de varer, der indføres i Unionen af ansøgeren.

c) Medmindre omstændighederne har ændret sig, vil der blive benyttet samme metode som i den undersøgelse, der førte til indførelse af told.

2.5. Hvis samarbejde er påkrævet?

En anmodning om tilbagebetaling kan kun behandles med godt resultat, hvis både ansøgeren og den eksporterende producent udviser samarbejdsvilje. Ansøgeren skal sikre, at den eksporterende producent afgiver de relevante oplysninger til Kommissionen. Dette indebærer udfyldelse af et spørgeskema, som dækker en bred vifte af forretningsoplysninger for en fastsat repræsentativ periode i fortiden og accept af behandlingen af sådanne oplysninger, herunder et kontrolbesøg. En eksporterende producent kan ikke »samarbejde delvist« ved kun at afgive udvalgte oplysninger. Dette vil føre til, at Kommissionen konkluderer, at den pågældende virksomhed ikke udviser samarbejdsvilje, og afviser anmodningen.

2.6. Hvordan beskyttes fortrolige oplysninger?

Reglerne om fortrolighed i grundforordningens artikel 19 gælder for alle oplysninger, der modtages i forbindelse med anmodninger om tilbagebetaling af antidumpingtold.

2.7. Hvor meget kan tilbagebetales?

Hvis det fastslås, at anmodningen er antagelig og berettiget, kan undersøgelsen føre til:

— ingen tilbagebetaling af antidumpingtolden, hvis det konstateres, at dumpingmargenen svarer til eller er højere end den opkrævede antidumpingtold eller

— tilbagebetaling af en del af antidumpingtolden, hvis dumpingmargenen er faldet til et niveau, der ligger under den opkrævede antidumpingtold eller

— tilbagebetaling af hele antidumpingtolden, hvis dumpingmargenen er blevet elimineret set i forhold til den opkrævede antidumpingtold.

2.8. Hvad er fristen for afslutning af undersøgelsen vedrørende tilbagebetaling?

Kommissionen bør normalt træffe en afgørelse om tilbagebetaling inden 12 måneder og under ingen omstændigheder senere end 18 måneder fra den dato, hvor anmodningen om tilbagebetaling er behørigt dokumenteret. I henhold til grundforordningens artikel 11, stk. 8, fjerde led, er en ansøgning behørigt dokumenteret, hvis den indeholder nøjagtige oplysninger om størrelsen af den antidumpingtold, der er opkrævet, alle tolddokumenter vedrørende fastsættelse og betaling af sådan told og oplysninger om normale værdier (herunder normal værdi i et referenceland i tilfælde af eksport fra et land uden markedsøkonomi, når den eksporterende producent ikke kan påvise, at markedsøkonomiske vilkår gælder for virksomheden — jf. punkt 3.5 og 4, litra d)) og eksportpriser for den eksporterende producent, som tolden finder anvendelse på (jf. punkt 4. nedenfor).

Hvis der indrømmes tilbagebetaling, har medlemsstaternes myndigheder 90 dage til at betale fra den dato, hvor de er blevet meddelt Kommissionens afgørelse.

3. Anmodning

3.1. Anmodningens form

Anmodningen skal indgives skriftligt på et af Unionens officielle sprog og skal underskrives af en person, der har beføjelse til at repræsentere ansøgeren. Anmodningen skal udfærdiges på den formular, der er vedlagt som bilag I til denne meddelelse.

Det samlede beløb i antidumpingtold, der anmodes om tilbagebetaling for, og de specifikke importtransaktioner, som det samlede beløb er baseret på, skal fremgå klart af anmodningen.

Anmodningen skal være baseret på en reduktion eller en eliminering af dumpingmargenen. Den skal derfor omfatte en erklæring om, at dumpingmargenen for ansøgerens eksporterende producent, som har ligget til grund for fastsættelsen af den nævnte antidumpingtold, er blevet reduceret eller elimineret

3.2. Indgivelse af anmodningen

Anmodningen skal indgives til de kompetente myndigheder i den medlemsstat, på hvis område den af antidumpingtolden omfattede vare overgik til fri omsætning. Listen over kompetente myndigheder offentliggøres på webstedet for Generaldirektoratet for Handel.

Medlemsstaten bør øjeblikkeligt videresende anmodningen og al relevant dokumentation til Kommissionen.

3.3. Frister for indgivelse af anmodninger

a) 6-måneders frist Alle anmodninger om tilbagebetaling skal indgives til de kompetente myndigheder i den relevante medlemsstat inden for den frist på seks måneder (5), der er fastsat i grundforordningens artikel 11, stk. 8, andet led. Fristen på seks måneder skal overholdes, selv i tilfælde, hvor en forordning om indførelse af den pågældende told anfægtes ved Den Europæiske Unions domstole, eller når anvendelsen af forordningen anfægtes ved de nationale administrative eller retslige organer (se punkt 2.3, litra b), ovenfor). Alt efter de specifikke omstændigheder ved hver enkelt sag regnes fristen på seks måneder fra: — datoen for ikrafttrædelsen af en forordning om indførelse af endelig told og opkrævning af beløb, for hvilke der er stillet sikkerhed i form af midlertidig told, når midlertidig told opkræves endeligt eller — datoen for fastsættelse af den endelige antidumpingtold, dvs. datoen for toldmyndighedernes meddelelse af toldskylden i henhold til artikel 221 i EF-toldkodeksen eller — hvis det korrekte toldbeløb fastsættes efter en kontrol, datoen for den seneste fastlæggelse af den skyldige told.

b) Dato for indgivelse af anmodningen Ved fremsendelsen af anmodningen til Kommissionen skal medlemsstaten angive datoen for indgivelsen af anmodningen, dvs. den dato, hvor medlemsstatens kompetente myndigheder modtog anmodningen. Ansøgerne bør i egen interesse sikre sig bevis for, at den relevante medlemsstat har modtaget deres anmodning. F.eks.: — anmodninger sendt med postvæsenet sendes rekommanderet ledsaget af et modtagelsesbevis — datoen for modtagelsen af en telefax hos medlemsstatens kompetente myndigheder fastsættes på grundlag af den dato, der er anført på transmissionsrapporten og faxjournalen — datoen for en formel bekræftelse på modtagelsen, når anmodningen indgives manuelt eller elektronisk.

3.4. Dokumentation, der ønskes fra ansøgeren

For at sætte Kommissionen i stand til at behandle anmodningen, skal ansøgeren så vidt muligt vedlægge sin anmodning til den relevante medlemsstat følgende dokumentation (6):

a) alle fakturaer og andre dokumenter, som toldprocedurerne var baseret på

b) alle tolddokumenter, der identificerer de importtransaktioner, for hvilke der ønskes tilbagebetaling, og som specifikt viser grundlaget for fastsættelse af den told, der skal opkræves (arten, mængden og værdien af de varer, der er angivet til fortoldning, og den anvendte antidumpingtoldsats), samt det nøjagtige beløb, der er opkrævet i antidumpingtold

c) erklæringer om, at: i) den opkrævede told ikke er blevet tilbagebetalt af den eksporterende producent eller af tredjemand ii) de priser, der ligger til grund for anmodningen, er reelle iii) der ikke er indgået noget kompensationsarrangement før, efter eller samtidig med det pågældende salg

d) oplysninger om den normale værdi og eksportpriser, der viser, at dumpingmargenen for den eksporterende producent er faldet under den gældende toldsats eller er blevet elimineret. Dette er særligt påkrævet, hvis ansøgeren er knyttet til den eksporterende producent. Hvis ansøgeren ikke er knyttet til den eksporterende producent, og hvis de relevante oplysninger ikke er umiddelbart tilgængelige, skal anmodningen indeholde en erklæring fra den eksporterende producent om, at dumpingmargenen er blevet reduceret eller elimineret, og at ansøgeren vil forelægge Kommissionen alle relevante baggrundsoplysninger. Dette omfatter oplysningerne om den normale værdi og eksportpriserne for en repræsentativ periode, i hvilken ansøgerens varer blev eksporteret til Unionen. Denne periode vil senere blive fastsat af Kommissionen (jf. punkt 4.1, litra a), nedenfor). Hvis den eksporterende producent er hjemmehørende i et land uden markedsøkonomi, vil den normale værdi blive fastsat i henhold til grundforordningens artikel 2, stk. 7, litra a), medmindre den eksporterende producent indrømmes markedsøkonomisk behandling i henhold til artikel 2, stk. 7, litra c), (jf. punkt 3.5 nedenfor, hvor der findes yderligere oplysninger om proceduren for lande uden markedsøkonomi).

e) oplysninger om ansøgerens selskabsmæssige form

f) en fuldmagt, hvis anmodningen indgives af en tredjepart

g) en liste over de importtransaktioner, som der ansøges om tilbagebetaling for (som en hjælp til ansøgeren er der som bilag II til denne meddelelse gengivet en anmodningsformular med de krævede oplysninger)

h) bevis for betaling af den antidumpingtold, for hvilken der anmodes om tilbagebetaling. Kopier af originale fakturaer, toldangivelser og lignende dokumenter skal fremlægges med en erklæring om deres ægthed fra ansøgeren eller dennes eksporterende producent, alt afhængigt af situationen. Desuden bør sådanne dokumenter eller oversættelser heraf være på et af Unionens officielle sprog.

Kommissionen vil så vurdere, om anmodningen indeholder alle de oplysninger, der ønskes fra ansøgeren. Kommissionen vil om nødvendigt underrette ansøgeren om, hvilke oplysninger der endnu skal afgives, og nærmere angive en repræsentativ periode, for hvilken der skal forelægges dokumentation. Kommissionen forbeholder sig ret til at anmode om yderligere dokumentation, som understøtter anmodningen.

3.5. Dokumentation i tilfælde af eksport fra lande uden markedsøkonomi

Hvis der anmodes om tilbagebetaling af told på eksport fra et land uden markedsøkonomi, og der ikke indrømmes markedsøkonomisk behandling, vil den normale værdi blive fastsat i henhold til grundforordningens artikel 2, stk. 7, litra a).

Hvis den normale værdi fastsættes på grundlag af prisen eller den beregnede værdi i et tredjeland med markedsøkonomi, bør ansøgeren udpege og søge samarbejde fra en producent i et referenceland.

Ansøgeren bør søge samarbejde fra de samme virksomheder, der samarbejdede i forbindelse med den oprindelige undersøgelse, medmindre det kan påvises, at anvendelsen af andre producenter i det samme land eller data fra et andet referenceland er mere hensigtsmæssig.

Hvis ansøgeren ikke kan opnå samarbejde, kan han foreslå enhver anden metode i henhold til artikel 2, stk. 7, litra a), og fremlægge de oplysninger, der er nødvendige til beregning af normale værdier på grundlag af en sådan anden metode. Ansøgeren bør fremlægge fyldestgørende dokumentation for, at han uden held søgte at samarbejde med alle kendte producenter af den pågældende vare.

Hvis ansøgeren ikke forelægger data til beregning af den normale værdi i overensstemmelse med grundforordningens artikel 2, stk. 7, litra a), inden for en rimelig frist, afviser Kommissionen anmodningen på grund af manglende dokumentation.

3.6. Gentagne anmodninger

Så snart ansøgeren ved, at han vil indgive mere end en anmodning om tilbagebetaling af antidumpingtold, der er opkrævet for den pågældende vare, bør han underrette Kommissionen. Kommissionen har behov for disse oplysninger for at kunne gennemføre undersøgelsen så effektivt som muligt.

4. Vurdering af en anmodnings berettigelse

Kommissionen vil kontakte den eksporterende producent og anmode om oplysninger om den normale værdi og eksportpriser for en given repræsentativ periode. Anmodningen anses kun for behørigt dokumenteret (7), når alle de oplysninger, der kræves, og de udfyldte spørgeskemaer (herunder svar på eventuelle henvendelser vedrørende væsentlige mangler, som måtte være blevet påpeget) er blevet modtaget af Kommissionen.

a) Repræsentativ periode Med henblik på at fastsætte den reviderede dumpingmargen vil Kommissionen angive den repræsentative periode, som normalt vil omfatte datoen eller datoerne for faktureringen af den eller de transaktioner, for hvilke der ønskes tilbagebetaling. Denne periode vil normalt være på mindst seks måneder og vil omfatte en kort periode forud for datoen for den eksporterende producents fakturering af den første transaktion.

b) Dumpingspørgeskemaer I henhold til grundforordningens artikel 6, stk. 2, vil ansøgerens eksporterende producenter, og i påkommende tilfælde også den eller de forretningsmæssigt forbundne importører, blive anmodet om at afgive oplysninger om deres salg til Unionen og ikke blot salget til ansøgeren i den repræsentative periode. Oplysningerne vil blive indhentet ved hjælp af et spørgeskema, som sendes til ansøgerens eksporterende producent (og til alle forretningsmæssigt forbundne importører i Unionen), og som skal besvares inden for 37 dage. Den eksporterende producent kan sende fortrolige oplysninger direkte til Kommissionen og ikke via ansøgeren. En ikke-fortrolig version af spørgeskemabesvarelsen og andre fortrolige oplysninger, der fremlægges, bør indgives i overensstemmelse med grundforordningens artikel 19, stk. 2. Sådanne ikke-fortrolige oplysninger vil blive stillet til rådighed for de interesserede parter.

c) Markedsøkonomisk behandling Hvis den eksporterende producent er hjemmehørende i et land uden markedsøkonomi, kan han søge om markedsøkonomisk behandling, for så vidt angår undersøgelsen vedrørende tilbagebetaling. Han skal i så fald forelægge alle de oplysninger, der kræves i grundforordningens artikel 2, stk. 7, litra c). Hvis en eksporterende producent indrømmes markedsøkonomisk behandling, vil den normale værdi blive fastsat på grundlag af virksomhedens egne priser og omkostninger i henhold til grundforordningens artikel 2, stk. 1-6. Hvis der ikke indrømmes markedsøkonomisk behandling, vil den normale værdi blive fastsat i henhold til grundforordningens artikel 2, stk. 7, litra c) (jf. litra d) nedenfor). Afgørelsen om markedsøkonomisk behandling i en undersøgelse vedrørende tilbagebetaling har intet fremadrettet perspektiv og anvendes kun med henblik på fastsættelse af dumpingmargenen i den periode, som er repræsentativ i forbindelse med tilbagebetalingen. Indrømmelsen af markedsøkonomisk behandling i forbindelse med undersøgelsen vedrørende tilbagebetaling er uafhængig af, om den eksporterende producent allerede er blevet indrømmet markedsøkonomisk behandling i den oprindelige undersøgelse, eller om han har samarbejdet i forbindelse med den oprindelige undersøgelse.

d) Eksport fra lande uden markedsøkonomi Hvis der anmodes om tilbagebetaling af told på eksport fra et land uden markedsøkonomi, og der ikke indrømmes markedsøkonomisk behandling, fastsættes den normale værdi i henhold til grundforordningens artikel 2, stk. 7, litra a) (den dokumentation, som ansøgeren skal forelægge, fremgår af punkt 3.5).

e) Kontrolbesøg Parter, der indgiver oplysninger, bør være klar over, at Kommissionen kan efterprøve de oplysninger, der modtages, via et kontrolbesøg i henhold til grundforordningens artikel 16.

4.1. Analyse af anmodningens berettigelse

a) Generel metode Den reviderede dumpingmargen vil blive fastsat ved en sammenligning for den repræsentative periode af: — de(n) normale værdi(er) — og eksportpriserne for de(n) pågældende eksporterede vare(r) i overensstemmelse med de relevante bestemmelser i grundforordningens artikel 2. I henhold til grundforordningens artikel 11, stk. 9, skal Kommissionen anvende de samme metoder, som benyttedes i den undersøgelse, der resulterede i indførelsen af den pågældende told, idet der tages behørigt hensyn til bestemmelserne i artikel 2 (Konstatering af dumping), særlig stk. 11 og 12 (Anvendelse af vejede gennemsnit ved beregning af dumpingmargenen), og bestemmelserne i artikel 17 (Stikprøver). Kommissionen kan basere beregningen af den reviderede dumpingmargen på en stikprøve blandt de eksporterende producenter, varetyper eller transaktioner, som anmodningen vedrører, på grundlag af grundforordningens artikel 17, navnlig stk. 3. Stikprøveudtagning anvendes, hvis antallet af de pågældende eksporterende producenter, varetyper eller transaktioner er så stort, at individuelle undersøgelser ville være urimeligt byrdefulde og hindre en rettidig afslutning af undersøgelsen. Dette fastlægges over en periode på mindst seks måneder, regnet fra datoen for indgivelsen af den første anmodning, eller 12 måneder, regnet fra datoen for indførelsen af endelige foranstaltninger, hvis dette sker senere.

b) Gennemførelse af grundforordningens artikel 11, stk. 10 Hvis eksportprisen beregnes i henhold til grundforordningens artikel 2, stk. 9, beregner Kommissionen den uden noget fradrag for den betalte antidumpingtold, når der fremlægges afgørende beviser for, at tolden er behørigt afspejlet i videresalgspriserne og de efterfølgende salgspriser i Unionen. Kommissionen vil undersøge, om en stigning i salgspriserne til uafhængige kunder i Unionen mellem den oprindelige undersøgelsesperiode og perioden for undersøgelsen vedrørende tilbagebetaling omfatter antidumpingtolden.

c) Anvendelse af resultater af fornyede undersøgelser I forbindelse med undersøgelsen af en anmodning om tilbagebetaling kan Kommissionen når som helst træffe beslutning om at indlede en interimsundersøgelse i overensstemmelse med grundforordningens artikel 11, stk. 3. Proceduren vedrørende anmodningen om tilbagebetaling vil blive suspenderet, indtil den fornyede undersøgelse er afsluttet. Resultaterne af den fornyede undersøgelse kan anvendes til at afgøre, om en anmodning om tilbagebetaling er berettiget, forudsat at datoen for faktureringen af de transaktioner, for hvilke der kræves tilbagebetaling, ligger inden for den undersøgelsesperiode, der er omfattet af den fornyede undersøgelse.

d) Ekstrapolering Uanset litra c) kan den for enhver undersøgelsesperiode fastsatte dumpingmargen af hensyn til forvaltningens effektivitet ekstrapoleres for importtransaktioner, for hvilke der kræves tilbagebetaling, og som ikke er omfattet af den pågældende undersøgelsesperiode. Dette er betinget af følgende: — ekstrapolering kan kun finde sted for en periode, der ligger umiddelbart op til en periode, der er blevet undersøgt — undersøgelsesresultater kan kun ekstrapoleres med højst seks måneder — ekstrapolering kan kun anvendes, hvis dumpingmargenen er blevet beregnet og fastsat på grundlag af en afsluttet undersøgelse — ekstrapolering anvendes kun på en toldsum, der er relativt begrænset i forhold til hele tilbagebetalingsanmodningen.

4.2. Manglende samarbejde

I tilfælde, hvor ansøgeren, den eksporterende producent eller producenten i et referenceland (hvis relevant):

— afgiver falske eller misvisende oplysninger eller

— nægter at give adgang til relevante oplysninger eller ikke afgiver sådanne oplysninger inden for en rimelig frist eller

— i væsentlig grad lægger hindringer i vejen for undersøgelsen, herunder for en kontrol af oplysningerne i det omfang, som Kommissionen finder nødvendigt

vil der blive set bort fra oplysningerne, og Kommissionen vil være nødt til at konkludere, at ansøgeren ikke opfyldte sine bevisforpligtelser.

4.3. Fremlæggelse af oplysninger

Når undersøgelsen af anmodningens berettigelse er afsluttet, forelægges ansøgeren de vigtigste kendsgerninger og betragtninger, på grundlag af hvilke Kommissionen agter at vedtage en afgørelse om tilbagebetalingsanmodningen. De(n) samarbejdsvillige eksporterende producent(er) må kun modtage oplysninger om behandlingen af deres egne data, navnlig beregningerne af den normale værdi og eksportpriserne på grundlag af disse data.

5. Udfald

5.1. Overskydende beløb tilbagebetales

Det overskydende beløb, der skal tilbagebetales til ansøgeren, vil normalt blive beregnet som forskellen mellem den opkrævede told og den i undersøgelsen fastsatte dumpingmargen, som en absolut sum.

5.2. Betaling

Tilbagebetalingen bør normalt foretages af den medlemsstat, hvor antidumpingtolden blev fastsat og derefter opkrævet, senest 90 dage efter datoen for meddelelsen af afgørelsen om tilbagebetaling.

Det er fortsat den nationale lovgivning i hver medlemsstat, der afgør, om der skal betales renter af betalinger, der sker efter 90 dage.

5.3. Tilbagekaldelse af en afgørelse om tilbagebetaling

Hvis det efterfølgende konstateres, at en afgørelse om indrømmelse af tilbagebetaling er blevet truffet på grundlag af falske eller ufuldstændige oplysninger, vil den blive tilbagekaldt med tilbagevirkende kraft. Det forhold, at en afgørelse om tilbagebetaling er baseret på falske eller ufuldstændige oplysninger, betyder, at der ikke foreligger et objektivt retsgrundlag for denne afgørelse, hvilket derfor fra begyndelsen fratager den pågældende ansøger retten til at opnå tilbagebetaling og berettiger tilbagekaldelsen af afgørelsen.

Som følge af en sådan tilbagekaldelse vil de tilbagebetalte beløb svarende til den oprindelige antidumpingtold blive opkrævet igen.

Når Kommissionen har vedtaget en afgørelse om at tilbagekalde en afgørelse om tilbagebetaling, sikrer den pågældende medlemstat, at denne afgørelse gennemføres korrekt på dens område ved at opkræve de beløb, der ubeføjet er blevet tilbagebetalt i henhold til grundforordningens artikel 11, stk. 8.

De nationale myndigheder i den pågældende medlemsstat handler, når den gennemfører en sådan afgørelse, i overensstemmelse med de proceduremæssige og materielle regler i dens egen nationale lovgivning. Anvendelsen af den nationale lovgivning bør ikke påvirke omfanget og effektiviteten af Kommissionens afgørelse om at tilbagekalde sin tidligere afgørelse om en tilbagebetaling.

5.4. Gennemsigtighed

Den ikke-fortrolige version af Kommissionens afgørelser i henhold til grundforordningens artikel 11, stk. 8, offentliggøres på webstedet for Generaldirektoratet for Handel.

(1) Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (EUT L 343 af 22.12.2009, s. 51).

(2) Kommissionens meddelelse vedrørende tilbagebetaling af antidumpingtold (EFT C 127 af 29.5.2002, s. 10).

(3) Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1), senest ændret ved Rådets forordning (EF) nr. 1791/2006 (EUT L 363 af 20.12.2006, s. 1).

(4) Varekontrolnumre fastsættes med henblik på beregning af dumpingmargenen for hver enkelt type og mulig kombination af produktegenskaber, for alle produkter, der fremstilles og eksporteres til Den Europæiske Union, såvel som for varer, der sælges på hjemmemarkedet.

(5) For så vidt angår beregning af frister, henvises til Rådets forordning (EØF, Euratom) nr. 1182/71 af 3. juni 1971 om fastsættelse af regler om tidsfrister, datoer og tidspunkter (EFT L 124 af 8.6.1971, s. 1).

(6) Hvis oplysningerne ikke er til rådighed på tidspunktet for indgivelse af anmodningen, skal oplysningerne sendes direkte til Kommissionen efter indgivelsen.

(7) Jf. grundforordningens artikel 11, stk. 8, fjerde led.

BILAG I